A BIZOTTSÁG (EU) 2023/171 FELHATALMAZÁSON ALAPULÓ IRÁNYELVE

(2022. október 28.)

a 2011/65/EU európai parlamenti és tanácsi irányelv III. mellékletének a tudományos és műszaki fejlődéshez történő hozzáigazítás céljából, a hat vegyértékű króm gázabszorpciós hőszivattyúkban korróziógátló szerként való felhasználására vonatkozó mentesség tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre (1) és különösen annak 5. cikke (1) bekezdésének a) pontjára,

mivel:

(1) A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzák az irányelv II. mellékletében felsorolt veszélyes anyagokat. Ez a korlátozás azonban nem vonatkozik az említett irányelv IV. mellékletében felsorolt egyes, mentességben részesülő alkalmazásokra.

(2) A 2011/65/EU irányelv hatálya alá tartozó elektromos és elektronikus berendezések kategóriáit az említett irányelv I. melléklete sorolja fel.

(3) A hat vegyértékű króm a 2011/65/EU irányelv II. mellékletében felsorolt korlátozott anyag.

(4) A Bizottsághoz 2020. december 23-án a 2011/65/EU irányelv 5. cikke (3) bekezdésének megfelelően a szóban forgó irányelv III. melléklete alóli mentesség iránti kérelem érkezett a hat vegyértékű króm gázabszorpciós hőszivattyúk szénacél kialakítású zárt rendszerének munkaközegében korróziógátló szerként történő használatára vonatkozóan (a továbbiakban: kért mentesség).

(5) A gázabszorpciós hőszivattyúk elektromos áramot igényelnek olyan kiegészítő funkciókhoz, mint például a munkaközeg rendszeren keresztül történő áramoltatása. A kért mentességben leírt gázabszorpciós hőszivattyúk a 2011/65/EU irányelv I. mellékletének 1. kategóriájába tartozó „háztartási nagygépek”.

(6) A mentesség iránti kérelem értékelése, amelynek keretében műszaki és tudományos értékelő tanulmány (2) is készült, arra a következtetésre jutott, hogy a hat vegyértékű króm hűtőközeg-oldatban való helyettesítése jelenleg tudományosan és műszakilag kivitelezhetetlen, és a hat vegyértékű króm nátrium-kromát formájában történő használatát kiváltó egyéb fűtési technológiák nem kínálnak azzal egyenértékű funkciót és teljesítményt. A gázabszorpciós hőszivattyúk energiahatékonysága ténylegesen nagyobb, mint a kondenzációs kazánokra épülő technológiáké, a hőszivattyúk megoldást nyújthatnak e hagyományos rendszerek helyettesítésére, és használatukkal csökkenteni lehet a szén-dioxid-kibocsátást. Az értékelés tehát megállapította, hogy teljesül a 2011/65/EU irányelv 5. cikke (1) bekezdésének a) pontjában meghatározott releváns kritériumok legalább egyike, nevezetesen hogy a mentességi kérelem tárgyát képező felhasználásokban a hat vegyértékű króm helyettesítése nyomán a környezetre, az egészségre és a fogyasztók biztonságára gyakorolt összes negatív hatás valószínűleg meghaladja az azzal járó összes környezeti, egészségügyi és fogyasztói biztonsági előnyt. Az értékelés keretében a 2011/65/EU irányelv 5. cikkének (7) bekezdésében foglaltaknak megfelelően sor került az érdekelt felekkel folytatott konzultációkra. A konzultációk során beérkezett megjegyzéseket nyilvánosan hozzáférhetővé lettek téve egy erre a célra létrehozott honlapon.

(7) A hűtőközeg-oldathoz adott hat vegyértékű króm legfeljebb 0,7 tömegszázalékos koncentrációja elegendőnek tekinthető a mentesség megadásához.

(8) Az 1907/2006/EK európai parlamenti és tanácsi rendelet (3) XIV. mellékletében felsorolt anyagok felhasználás céljából történő forgalomba hozatalára és használatára az említett rendelet értelmében engedélyezési követelmény vonatkozik. A mellékletben több hat vegyértékű krómvegyületet szerepel, beleértve a nátrium-kromátot. Az 1907/2006/EK rendelet és a 2011/65/EU irányelv egymás sérelme nélkül alkalmazandó. Az 1907/2006/EK rendelet XIV. mellékletében felsorolt hat vegyértékű krómvegyület felhasználása és felhasználás céljából történő forgalomba hozatala az említett rendelet értelmében engedélyköteles. A 2011/65/EU irányelv szerinti mentesség megadása nem érinti az 1907/2006/EK rendelet szerinti engedélyezési követelményt, és az 1907/2006/EK rendelet szerinti engedély megadása sem érinti a 2011/65/EU irányelv szerinti mentesség megszerzésének szükségességét. Nem merült fel olyan indok, amely alapján a 2011/65/EU irányelv szerinti kért mentesség megadása gyengítené a környezet és az egészség tekintetében az 1907/2006/EK rendelet által biztosított védelmet.

(9) Ezért indokolt megadni a kért mentességet, és a 2011/65/EU irányelv III. mellékletében feltüntetni a hatálya alá tartozó alkalmazásokat az elektromos és elektronikus berendezések 1. kategóriájában.

(10) A felhasznált hat vegyértékű króm mennyiségének csökkentését és/vagy a hat vegyértékű króm használatának helyettesítését, illetve kivonását lehetővé tévő megoldásokra irányuló kutatási erőfeszítések előreláthatóan több mint 5 évet igényelnek. Ezért a 2011/65/EU irányelv 5. cikke (2) bekezdésének első albekezdésével összhangban helyénvaló a kért mentességet 2026. december 31-ig megadni.

(11) A 2011/65/EU irányelvet ezért ennek megfelelően módosítani kell,

ELFOGADTA EZT AZ IRÁNYELVET:

1. cikk A 2011/65/EU irányelv III. melléklete ezen irányelv mellékletének megfelelően módosul.

2. cikk (1) A tagállamok legkésőbb 2023. augusztus 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul közlik a Bizottsággal. A tagállamok a szóban forgó rendelkezéseket 2023. szeptember 1 tól/-től alkalmazzák. Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg. (2) A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

3. cikk Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikk Ennek az irányelvnek a tagállamok a címzettjei.

Kelt Brüsszelben, 2022. október 28-án. a Bizottság részéről az elnök Ursula VON DER LEYEN

(1) HL L 174., 2011.7.1., 88. o.

(2) Study to assess requests for renewal of 12 exemptions to Annex IV of Directive 2011/65/EU - Review of request for amendment of exemption III-9: final report.

(3) Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).